એક તો આટલી નાની ઉંમરમાં આટલી મોટી જવાબદારી અને ઉપરથી આખો દિવસ મેડમ મેડમ સાંભળવાનું. હવે જો તું મને મેડમ કહીશ તો હું ખરેખરી મેડમ બનીને તને કાઢી મૂકીશ. ગુલાલે બનાવટી ગુસ્સા સાથે કહ્યું. ગુલાલ અને અંતરા એક જ સ્કૂલમાં હતાં. ખાસ બહેનપણી. પછી કોલેજ બદલાઈ ગઈ પણ ફ્રેન્ડશિપ જેમની તેમ જ રહી હતી. ગુલાલના પપ્પાના અવસાન પછી ગુલાલ પર કંપનીની મોટી જવાબદારી આવી પડતાં એણે અંતરાને એની સેક્રેટરી બનાવીને એની પાસે બોલાવી લીધી હતી, જેથી ઓફિસમાં એને કંટાળો ના આવે. અને આમ પણ અંતરાની આર્થિક પરિસ્થિતિ સારી નહોતી એટલે એને આર્થિક મદદ પણ મળી રહે. ગુલાલનો હંમેશાં પ્રયત્ન રહેતો હતો કે અંતરા એની ફ્રેન્ડ જેમ જ વર્તે પણ અંતરા એને મેડમ જ કહ્યા કરતી. પણ હવે અંતરાએ માન્યા વગર છૂટકો જ નહોતો.’